Juodkalnijos ginkluotosios pajėgos
Juodkalnijos ginkluotosios pajėgos (juodkal. Vojska Crne Gore) – Juodkalnijos valstybės gynybinė organizacija, kurią sudaro sausumos pajėgos, jūrų pajėgos ir oro pajėgos. Privalomoji karo tarnyba panaikinta 2006 m., dabartinės GP formuojamos vien iš profesionalų. Dabar Juodkalnijos GP personalą sudaro 2500 žmonių. Turima ginkluotė ir kita technika paveldėta iš buvusios bendros Serbijos ir Juodkalnijos valstybės. Kadangi Juodkalnijos pakrantė sudarė visą buvusios valstybės pakrantės liniją, praktiškai visos jūrų pajėgos liko Juodkalnijai. Juodkalnija yra NATO programos „Partnerystė taikos labui“ narė ir oficiali kandidatė į NATO nares. 2008 m. lapkričio 5 d. Juodkalnija kreipėsi dėl Narystės veiksmų plano, kurį gavo 2009 m. gruodį. Juodkalnija yra Adrijos chartijos narė.